**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Свете Луције о укидању виза за носиоце обичних пасоша садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум између Владе Републике Србије и Владе Свете Луције о укидању виза за носиоце обичних пасоша потписан је у Сент Џонсу, 27. јуна 2025. године. Министар спољних послова Марко Ђурић је јуна 2025. године учествовао на заседању Генералне скупштине Организације Америчких држава у Сент Џонсу, Антигва и Барбуда, и приликом билатералног сусрета на маргинама овог заседања потписан је предметни споразум

Република Србија и Света Луција успоставиле су дипломатске односе 13. новембра 2019. године, потписивањем Заједничког саопштења о успостављању дипломатских односа. Након формалног успостављања дипломатских односа две државе су наставиле да унапређују сарадњу у свим областима од заједничког интереса.

Министар спољних послова, међународне трговине, цивилног ваздухопловстава и дијаспоре Свете Луције Алве Романус Баптист боравио је у званичној посети Београду, фебруара 2022. године, и том приликом потписан је Споразум између Владе Републике Србије и Владе Свете Луције о укидању виза за носиоце дипломатских и службених пасоша. Наша страна је септембра 2023. године иницирала закључивање споразума о укидању виза за носиоце обичних пасоша имајући у виду да је Планом хармонизација визног режима Републике Србије са визним режимом Европске уније, који је Влада Републике Србије усвојила новембра 2023. године, предвиђено да ће Република Србија ускладити визни режим са визним режимом Европске уније када је у питању Света Луција до краја 2026. године. Наиме, Света Луција се налази на тзв. белој шенгенској листи, односно њиховим држављанима није потребна виза ради преласка спољних граница Европске уније док им је виза потребна ради уласка у Републику Србију.

Споразумом је предвиђено да ће носиоци обичних пасоша две државе бити ослобођени обавезе прибављања виза за улазак, транзит и краћи боравак на територији државе друге стране у периоду до 90 дана, у било ком периоду од 180 дана. Уговорне стране су у обавези да прихвате своје држављане без било каквих других формалности. Свака страна може да откаже боравак држављнину друге Стране ако постоје оправдани разлози предвиђени њеним законом. Такође, свака страна може да суспендује Споразум у делини или делимично из разлога јавне безбедности, јавног реда и јавног здравља.

Према бази података „Визни-информациони систем” Министарства спољних послова, у току 2024. године издате су три визе држављанима Свете Луције.

Потврђивање Споразума између Владе Републике Србије и Владе Свете Луције о укидању виза за носиоце обичних пасоша допринеће развијању свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума између Владе Републике Србије и Владе Свете Луције о укидању виза за носиоце обичних пасоша није потребно обезбеђивање средстава у буџету Републике Србије.